**Līgums Nr. 2-2e/25/90**

**Par Akadēmiskās informācijas centram deleģēto**

**valsts pārvaldes uzdevumu finansēšanu un veikšanu**

**no 2025. gada 1. janvāra līdz 2027. gada 31. decembrim**

Rīga,

*Dokumenta datums ir pēdējā pievienotā droša elektroniskā paraksta un tam pievienotā laika zīmoga datums*

**Latvijas Republikas Izglītības un zinātnes ministrija** (turpmāk – Ministrija), kuru pārstāv Izglītības kvalitātes valsts dienesta vadītāja, ministrijas valsts sekretāra pienākumu izpildītāja **Inita Juhņēviča**, kura rīkojas saskaņā ar Ministru kabineta 2003. gada 16. septembra noteikumiem Nr. 528 “Izglītības un zinātnes ministrijas nolikums” un Ministrijas 2024. gada 11. septembra rīkojumu  Nr. 13-2.1e/24/456 “Par valsts sekretāra pienākumu izpildītāju”, no vienas puses, un

**nodibinājums “Akadēmiskās informācijas centrs”** (turpmāk – Centrs), kuru pārstāv tā valdes priekšsēdētaja Baiba Ramiņa, pamatojoties uz Centra statūtiem, no otras puses,

turpmāk abas puses kopā – Līgumslēdzējas Puses,

pamatojoties uz:

Eiropas Parlamenta un Padomes 2021. gada 20. maija Regulu (ES) 2021/817, ar ko izveido Savienības programmu izglītības un mācību, jaunatnes un sporta jomās Erasmus+ un atceļ Regulu (ES) Nr. 1288/2013,

Eiropas Parlamenta un Padomes 2018. gada 18. aprīļa lēmumu Nr. 2018/646 par kopēju sistēmu labāku pakalpojumu sniegšanai attiecībā uz prasmēm un kvalifikācijām (Europass) un ar ko atceļ Lēmumu Nr.  2241/2004/EK (turpmāk – lēmums Nr. 2018/646),

Padomes 2017. gada 22. maija ieteikumu par Eiropas kvalifikāciju ietvarstruktūru mūžizglītībai un ar ko atceļ Eiropas Parlamenta un Padomes 2008. gada 23. aprīļa ieteikumu par Eiropas kvalifikāciju ietvarstruktūras izveidošanu mūžizglītībai (turpmāk – Ieteikums),

likuma “Par Eiropas reģiona konvenciju par to kvalifikāciju atzīšanu, kas saistītas ar augstāko izglītību” 3. pantu,

Izglītības likuma 11.1panta pirmo un piekto daļu, 11.2panta otro daļu,

Augstskolu likuma 9. panta pirmo daļu, 55.2panta pirmo un otro daļu, 55.3panta trešo, devīto un vienpadsmito daļu un 85. panta pirmo daļu, pārejas noteikumu 72. punktu,

likuma “Par reglamentētajām profesijām un profesionālās kvalifikācijas atzīšanu” 56. panta trešo, piekto un sesto daļu, 57. panta otro prim daļu,

Ministru kabineta 2017. gada 19. septembra noteikumu Nr. 566 “Noteikumi par informācijas institūcijām un institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās” (turpmāk – Noteikumi Nr. 566) 2. punktu,

Ministru kabineta 2016. gada 20. decembra noteikumi Nr. 827 “Kārtība, kādā atzīst profesionālo kvalifikāciju pastāvīgai profesionālajai darbībai Latvijas Republikā” (turpmāk – noteikumi Nr. 827),

Ministru kabineta 2023. gada 12.septembra noteikumu Nr. 520 “Latvijā iegūtās profesionālās kvalifikācijas atzīšanai ārvalstīs nepieciešamo dokumentu izsniegšanas kārtība” (turpmāk – Noteikumi Nr. 520 ) 10. punktu,

Ministru kabineta 2019. gada 25. jūnija noteikumu Nr. 276 “Valsts izglītības informācijas sistēmas noteikumi” 28. punktu,

Ministru kabineta 2018. gada 11. decembra noteikumiem Nr. 794 “Augstskolu un koledžu akreditācijas noteikumi” (turpmāk – Noteikumi Nr. 794),

Ministru kabineta 2018. gada 11. decembra noteikumiem Nr. 795 “Studiju programmu licencēšanas noteikumi” (turpmāk – Noteikumi Nr. 795),

Ministru kabineta 2018. gada 11. decembra noteikumiem Nr. 793 “Studiju virzienu atvēršanas un akreditācijas noteikumi” (turpmāk – Noteikumi Nr. 793),

Ministru kabineta 2016. gada 28. jūnija noteikumiem Nr. 419 “Noteikumi par informācijas apmaiņas un uzraudzības kārtību Iekšējā tirgus informācijas sistēmas ietvaros, informācijas apmaiņā iesaistīto iestāžu atbildību un Eiropas profesionālās kartes izdošanas kārtību” (turpmāk – Noteikumi Nr. 419),

Ministrijas 2021. gada 7. aprīļa vēstuli Nr.  4-5.1e/21/1321 *“Par Euroguidance, Europass un EQF tīklu Latvijas nodaļu deleģējumu”*, kuru Latvijas Republikas Pastāvīgā pārstāvniecība Eiropas Savienībā iesniedza Eiropas Komisijā, lai Latvijā tiktu nodrošinātas tīkla *Europass* nacionālā centra un Eiropas kvalifikāciju ietvarstruktūras (*EQF)* nacionālā kontaktpunkta funkcijas *Erasmus+* programmas 2021.-2027. gada periodā,

Eiropas Komisijas programmas *Erasmus+* īstenošanas darba plānu 2025. gadam, kas apstiprināts ar Eiropas Komisijas 2024. gada 11. oktobra Īstenošanas lēmumu C(2024) 7026,

ar mērķi veicināt personu brīvu kustību izglītības un nodarbinātības jomā, nodrošinot diplomu un kvalifikāciju atzīšanu un informācijas pieejamību, caurskatāmības instrumentu lietošanu,

ar mērķi veikt augstskolu, koledžu un studiju virzienu akreditācijas un studiju programmu licencēšanas organizēšanu Centrā un nodrošināt augstskolu, koledžu un studiju virzienu akreditācijas un studiju programmu licencēšanas organizēšanas procesu,

saskaņā ar Valsts pārvaldes iekārtas likuma 40. panta pirmo un otro daļu, 41. panta pirmo daļu, 42. panta pirmo daļu, 43. panta otro daļu, 45. panta trešo daļu,

noslēdz šāda satura līgumu (turpmāk – Līgums):

**I. Līguma priekšmets**

1. Ministrija piešķir valsts budžeta finansējumu, un Centrs saskaņā ar Līguma 1. pielikumā “Akadēmiskās informācijas centram noteiktie uzdevumi” noteiktajiem uzdevumiem un to izpildes rādītājiem, 2. pielikumu “Kalkulācija Līguma 1.1., 1.2., 1.5. un 1.6. apakšpunktā minēto Akadēmiskās informācijas centra uzdevumu izpildei”, 3. pielikumu “Kalkulācija Līguma 1.7., 1.8., 1.9., 1.10., 1.11., 1.12. un 1.13. apakšpunktā minēto Akadēmiskās informācijas centra uzdevumu izpildei” un 4. pielikumu “Kalkulācija Līguma 1.3. un 1.4. apakšpunktā minēto Akadēmiskās informācijas centra uzdevumu izpildei” apņemas savlaicīgi un kvalitatīvi izpildīt šādus Līgumā noteiktos pienākumus un uzdevumus laika periodā no 2025. gada 1. janvāra līdz 2027. gada 31. decembrim (Ministrijas piešķirto valsts budžeta finansējumu izlietojot to izpildei):

1.1. īstenot Eiropas Padomes un Apvienoto Nāciju Izglītības, zinātnes un kultūras organizācijas (turpmāk – UNESCO) Diplomatzīšanas un informācijas centru tīkla (turpmāk – ENIC) un Eiropas Savienības Nacionālo akadēmiskās atzīšanas centru tīkla (turpmāk – NARIC) darbību Latvijā;

1.2. nodrošināt informācijas institūcijas darbību reglamentēto profesiju jomā, Eiropas profesionālās kartes pieteikumu apstrādi nekustamā īpašuma aģenta un kalnu gida nereglamentētajās profesijās un Noteikumu Nr. 419 34. punktā minēto datu par personām ar profesionālo kvalifikāciju reglamentētajā profesijā, kurām Latvijas Republikā ierobežotas vai liegtas tiesības veikt profesionālo darbību reglamentētajās profesijās, nosūtīšanu citām dalībvalstīm, attiecīgo personu informēšanu par to, ka citām dalībvalstīm ir nosūtīta informācija par viņu profesionālās darbības reglamentētajās profesijās liegumu vai ierobežojumu, kā arī informācijas par personām ar profesionālo kvalifikāciju, kurām citā dalībvalstī ierobežotas vai liegtas tiesības veikt profesionālo darbību reglamentētā profesijā, pārsūtīšanu kompetentajām Latvijas institūcijām;

1.3. veikt Latvijas Nacionālā *Europass* centra funkcijas;

1.4. veikt Eiropas kvalifikāciju ietvarstruktūras nacionālā kontaktpunkta funkcijas;

1.5. veikt ārvalstu izglītības dokumentu ekspertīzi un novērtēšanu;

1.6. nodrošināt informācijas ievadīšanu un aktualizēšanu Valsts izglītības informācijas sistēmā par ārvalstīs izsniegtajiem izglītības dokumentiem, kuriem Centrs ir veicis ekspertīzi par atbilstību un pielīdzināšanu Latvijas izglītības kvalifikācijai;

1.7. nodrošināt informācijas ievadīšanu un aktualizēšanu Valsts izglītības informācijas sistēmā latviešu valodā un Centra e-platformā licencēšanai un akreditācijai (<https://eplatforma.aika.lv/>) latviešu un angļu valodā par augstākās izglītības iestāžu un studiju virzienu akreditāciju un studiju programmu licencēšanu;

1.8. organizēt studiju virzienu un studiju programmu novērtēšanu, augstskolu, koledžu un studiju virzienu akreditāciju un studiju programmu licencēšanu;

1.9. īstenot augstskolu un koledžu akreditācijā, studiju virzienu akreditācijā un studiju programmu novērtēšanā un licencēšanā iesaistīto ekspertu mācības;

1.10. organizēt augstskolu atbilstības dibinātāja noteiktajam augstskolas tipam izvērtēšanu;

1.11. īstenot Latvijas Augstākās izglītības kvalitātes aģentūras integrāciju Eiropas augstākās izglītības telpas kvalitātes nodrošināšanas tīklā, dibinot partnerību, piedaloties aktivitātēs un organizētajos pasākumos, organizējot Centra darbinieku kapacitātes celšanu;

1.12. iniciēt, sniegt priekšlikumus un piedalīties augstākās izglītības politikas izstrādē savas kompetences ietvaros, tai skaitā identificējot un norādot uz iespējamiem riskiem;

1.13. izstrādāt personu apmierinātības ar Līguma 1.8. un 1.9. apakšpunktā minēto uzdevumu izpildi izvērtējuma kritērijus un saskaņā ar tiem veikt iesaistīto pušu aptauju;

1.14. saskaņā ar Līguma 5.1. apakšpunktā noteikto grafiku rakstiski informēt Ministriju par studiju virzieniem, kuriem ir palikuši seši mēneši līdz spēkā esošās akreditācijas termiņa beigām, norādot informāciju par augstskolām un koledžām, kuras īsteno minētos akreditētos studiju virzienus, kā arī par to, vai augstskola un koledža ir uzsākusi akreditācijas procesu, iesniedzot dokumentus Centram (vai studiju virziena novērtēšanas vai akreditācijas process ir jau uzsākts).

**II. Līgumslēdzēju Pušu saistības**

2. Ministrija piešķir Centram valsts budžeta līdzekļus **EUR  2 553 238** (divi miljoni pieci simti piecdesmit trīs tūkstoši divi simti trīsdesmit astoņi *euro*) apmērā (turpmāk – piešķirtie valsts budžeta līdzekļi) Līgumā noteikto uzdevumu veikšanai Līguma 5. pielikumā “Finansēšanas plāns” norādītajā kārtībā:

2.1. no valsts budžeta apakšprogrammas 97.01.00 “Ministrijas centrālā aparāta darbības nodrošināšana” **EUR 496 635** (četri simti deviņdesmit seši tūkstoši seši simti trīsdesmit pieci *euro*);

2.2. no valsts budžeta apakšprogrammas 03.13.00 “Studiju virzienu akreditācija” **EUR 1 878 255** (viens miljons astoņi simti septiņdesmit astoņi tūkstoši divi simti piecdesmit pieci *euro)*;

2.3. no valsts budžeta apakšprogrammas 70.11.00“Dalība Eiropas Savienības izglītības sadarbības projektos” **EUR 178 348** (viens simts septiņdesmit astoņi tūkstoši trīs simti četrdesmit astoņi *euro*).

3. Ministrija līdz katra kārtējā mēneša 10. datumam pārskaita piešķirtos valsts budžeta līdzekļus atbilstoši Līguma 5. pielikumā “Finansēšanas plāns” noteiktajam.

4. Ministrija nodrošina Ministrijas un tās padotībā esošo iestāžu rīcībā esošās informācijas pieejamību Centram, ciktāl tas nepieciešams Līgumā Centram noteikto uzdevumu izpildei.

5. Centrs iesniedz Ministrijā:

5.1. pārskatu (atskaiti) par piešķirto valsts budžeta līdzekļu izlietojumu (saskaņā ar Līguma 6. pielikumā pievienoto paraugformu) saskaņā ar šādu grafiku:

5.1.1. līdz 2025. gada 15. jūlijam par laika posmu no līguma spēkā stāšanās dienas līdz 2025. gada 30. jūnijam;

5.1.2. līdz 2026. gada 15.janvārim par laika posmu no 2025. gada 1. jūlija līdz 2025. gada 31. decembrim;

5.1.3. līdz 2026. gada 15. jūlijam par laika posmu no 2026. gada 1. janvāra līdz 2026. gada 30. jūnijam;

5.1.4. līdz 2027. gada 15. janvārim par laika posmu no 2026. gada 1. jūlija līdz 2026. gada 31. decembrim;

5.1.5. līdz 2027. gada 15. jūlijam par laika posmu no 2027. gada 1. janvāra līdz 2027. gada 30. jūnijam;

5.1.6. līdz 2028. gada 15. janvārim par laika posmu no 2027. gada 1. jūlija līdz 2027. gada 31.decembrim;

5.2. atskaiti par Līguma 1. pielikumā noteikto uzdevumu izpildi saskaņā ar Līguma 5.1. apakšpunktā noteikto grafiku;

5.3. Centra plānoto ārvalstu komandējumu Līguma ietvaros plānu 2025. gadam – viena mēneša laikā no Līguma spēkā stāšanās dienas, 2026. gadam – ne vēlāk kā līdz 2026. gada 31. janvārim, 2027. gadam – ne vēlāk kā līdz 2027. gada 31. janvārim. Plānā iekļauj informāciju par pasākumu, uz kuru plāno doties komandējumā, pasākuma norises vietu, dalībnieku skaitu un plānotajām izmaksām;

5.4. komandējuma atskaiti par dalību ārvalstu komandējumā Līguma ietvaros vai dalību starptautiskā attālinātā pasākumā Līguma ietvaros 10 (desmit) darbdienu laikā attiecīgi pēc – atgriešanās no komandējuma uz ārvalstīm vai dalības starptautiskā attālinātā pasākumā, saskaņā ar Līguma 7. pielikumā pievienoto paraugformu;

5.5. parakstītā Granta līguma ar Eiropas Komisiju par Nacionālā *Europass* centra darbību kopiju – septiņu darbdienu laikā pēc tā abpusējas parakstīšanas, un parakstītā Granta līguma ar Eiropas Komisiju par Eiropas kvalifikāciju ietvarstruktūras nacionālā kontaktpunkta darbību kopiju – septiņu darbdienu laikā pēc tā abpusējas parakstīšanas.

6. Ministrija pieprasa Centram pārskaitīt neizlietotos, Centram piešķirtos valsts budžeta līdzekļus, kā arī atmaksāt Centram piešķirtos valsts budžeta līdzekļus, kas izmantoti neatbilstoši Līguma noteikumiem, uz Valsts kases atmaksas kontu.

7. Centram ir pienākums atmaksāt no saviem līdzekļiem Ministrijai Līguma noteikumiem neatbilstoši izlietotos, Līguma 2. punktā noteiktajā kārtībā piešķirtos valsts budžeta līdzekļus 10 (desmit) darbdienu laikā no Ministrijas rakstveida pieprasījuma atmaksāt Līguma noteikumiem neatbilstoši izlietotos piešķirtos valsts budžeta līdzekļus saņemšanas dienas.

8. Ministrija, veicot piešķirto valsts budžeta līdzekļu izlietojuma pārbaudi, ir tiesīga pieņemt šādus lēmumus:

8.1.lēmumu par maksājumu apturēšanu līdz pārkāpumu novēršanai, Līguma izbeigšanu vai piešķirto valsts budžeta līdzekļu apmēra samazināšanu proporcionāli neizpildīto Līguma uzdevumu apjomam, ja ir konstatēti valsts pārvaldes uzdevuma veicēja (Centra) rupji Līguma nosacījumu pārkāpumi, tai skaitā ja piešķirtie valsts budžeta līdzekļi ir izlietoti izdevumu, kas neatbilst Līgumā paredzētajiem mērķiem, apmaksai;

8.2. lēmumu par piešķirto valsts budžeta līdzekļu apmēra samazinājumu līdz apmēram, kas ir proporcionāls neveikto Līguma uzdevumu daļai, ja Ministrija konstatē būtiskas novirzes no Līgumā plānotajiem uzdevumu izpildes rādītājiem;

8.3. lēmumu par Līguma izbeigšanu vai neatbilstoši izlietoto piešķirto valsts budžeta līdzekļu atgūšanu, ieturot tos no nākamā maksājuma vai atlikušās maksājuma daļas pēc valsts pārvaldes uzdevuma izpildes pabeigšanas, ja Līgumā noteiktā valsts pārvaldes uzdevuma izpildes procesā ir konstatēta piešķirto valsts budžeta līdzekļu izlietojuma neatbilstība ārējiem normatīvajiem aktiem vai Līgumam.

9. Centrs nodrošina ārvalstu izglītības dokumentu ekspertīzi un novērtēšanu atbilstoši Līguma 1. pielikumā noteiktajiem uzdevumiem un saskaņā ar Izglītības likuma 11.1un11.2 pantu, Augstskolu likuma 85. pantu un atbilstoši 1997. gada 11. aprīļa Eiropas reģiona konvencijai par to kvalifikāciju atzīšanu, kas saistītas ar augstāko izglītību, un 2004. gada 9. jūnija Eiropas Komisijas un UNESCO kopīgajām ENIC/NARIC darbības vadlīnijām, normatīvajos aktos noteiktajā kārtībā un termiņos.

10. Centrs nodrošina saskaņā ar likuma “Par reglamentētajām profesijām un profesionālās kvalifikācijas atzīšanu” 56. panta trešo, piekto un sesto daļu, 57. panta otro prim daļu, Noteikumu Nr. 566 2. punktu, Noteikumiem Nr. 520, kā arī Noteikumiem Nr. 419:

10.1. informācijas institūcijas funkciju veikšanu attiecībā uz reglamentētajām profesijām;

10.2. Eiropas profesionālās kartes pieteikumu apstrādi, Eiropas profesionālās kartes pieteikumu saņemšanu, virzīšanu, Eiropas profesionālās kartes pretendentu personisko lietu vešanu Latvijā sekojošās nereglamentētajās profesijās – kalnu gids, nekustamā īpašuma aģents;

10.3. informācijas apmaiņu ar citu valstu kompetentajām institūcijām;

10.4. informācijas apriti par personām ar profesionālo kvalifikāciju, kam ierobežotas vai liegtas tiesības veikt profesionālo darbību reglamentētajā profesijā;

10.5. profesionālās kvalifikācijas atzīšanai ārvalstīs nepieciešamo izziņu, kas apliecina profesionālo pieredzi un tiesības darboties nereglamentētajās profesijās Latvijas Republikā, izsniegšanu;

10.6. informācijas reglamentēto profesiju datu bāzē uzturēšanu un regulāru aktualizēšanu.

11. Centrs uztur tīmekļvietnē [www.aic.lv](http://www.aic.lv) informāciju par akadēmiskās un profesionālās kvalifikācijas atzīšanas kārtību latviešu un angļu valodā.

12. Centrs nodrošina aktuālu informāciju par Latvijas Republikā reglamentētajām profesijām un profesionālās kvalifikācijas atzīšanu vienotajā valsts pārvaldes pakalpojumu portālā [www.latvija.lv](http://www.latvija.lv).

13. Centrs nodrošina informācijas par ārvalstīs izsniegtajiem izglītības dokumentiem ievadi un aktualizēšanu Valsts izglītības informācijas sistēmā.

14. Centrs nodrošina Latvijas Nacionālā *Europass* centra darbību saskaņā ar lēmumu Nr. 2018/646 un saskaņā ar Līguma 5.5. apakšpunktā minēto Granta līgumu ar Eiropas Komisiju “*EQF National Coordination Point and National Europass Centre – Latvia*” (*EQF – Europass Latvia*, Nr. 101162900) par Nacionālā *Europass* centra darbību 2024.-2026. gadam noteiktajiem uzdevumiem.

15. Centrs sadarbībā ar Ministriju un citiem Latvijas Nacionālā koordinācijas punkta sadarbības partneriem nodrošina nacionālās kvalifikāciju ietvarstruktūras saikni ar Eiropas kvalifikāciju ietvarstruktūru (saskaņā ar Ieteikumu un Līguma 5.5. apakšpunktā minēto Granta līgumu ar Eiropas Komisiju “*EQF National Coordination Point and National Europass Centre – Latvia*” (*EQF – Europass Latvia*, Nr. 101162900) par Eiropas kvalifikāciju ietvarstruktūras nacionālā centra darbību 2024.-2026. gadam noteiktajiem uzdevumiem Eiropas kvalifikāciju ietvarstruktūras ieviešanai nacionālā līmenī).

16. Centrs organizē augstskolu un koledžu akreditāciju atbilstoši Noteikumiem Nr. 794.

17. Centrs organizē studiju programmu licencēšanu atbilstoši Noteikumiem Nr. 795.

18. Centrs organizē studiju virzienu un studiju programmu novērtēšanu un akreditāciju atbilstoši Noteikumiem Nr. 793.

19. Centrs nedēļu pirms kārtējās Studiju kvalitātes komisijas sēdes informē Ministriju par Studiju kvalitātes komisijas sēdes darba kārtību, lai atbilstoši Noteikumu Nr. 795 27. punktam un Noteikumu Nr. 793 28. punktam nodrošinātu profesionālās kvalifikācijas atzīšanas koordinatora dalību Studiju kvalitātes komisijas sēdē.

20. Centrs atbilstoši savai kompetencei sadarbojas ar profesionālo kvalifikāciju atzīšanā iesaistītajām institūcijām un augstskolu un koledžu akreditācijā, studiju virzienu un studiju programmu novērtēšanā un akreditācijā un studiju programmu licencēšanā iesaistītajām institūcijām, tai skaitā Ministriju.

21. Centrs organizē augstskolas dibinātāja noteikto augstskolas tipu izvērtēšanu atbilstoši Augstskolu likuma pārejas noteikumu 72. punktam.

22. Centrs, slēdzot līgumus saistībā ar Līguma 1. punktā noteikto uzdevumu izpildi, ievēro Publisko iepirkumu likuma normas un citus ar publisko iepirkumu jomu saistītos normatīvos aktus. Pirms uzsākt publisko iepirkumu informāciju un komunikāciju tehnoloģiju jomā (turpmāk – iepirkums IKT jomā), Centrs ne vēlāk kā divus mēnešus pirms attiecīgā iepirkuma IKT jomā izsludināšanas vai saistību uzņemšanās, ja to plāno finansēt no Līgumā paredzētās valsts dotācijas, iesniedz Ministrijai saskaņošanai informāciju par iepirkuma IKT jomā vai līguma nepieciešamību, tehnisko specifikāciju, iepirkuma IKT jomā vai līguma priekšmeta vispārīgu raksturojumu, paredzamās līgumcenas veidošanas kritērijus, plānotās izmaksas, finansēšanas avotu un līguma izpildes termiņu. Ministrija saskaņo iepirkumu IKT jomā viena mēneša laikā no informācijas par iepirkuma IKT jomā nepieciešamību iesniegšanas Ministrijā dienas.

23. Centrs izlieto Līguma izpildei Ministrijas piešķirtos valsts budžeta līdzekļus saskaņā ar Līguma 2., 3., 4. pielikumā noteikto kalkulāciju Līguma 5. pielikumā noteiktajā apmērā.

**III. Centra darbības uzraudzības kārtība un**

**uzdevuma izpildes kvalitātes novērtējuma kritēriji**

24. Centrs attiecībā uz Līgumā noteikto izdevumu izpildi atrodas Ministrijas funkcionālā pakļautībā.

25. Ministrija ir tiesīga ar rakstisku uzdevumu, papildu jau Līgumā minētajiem pārskatiem un līgumu kopijām, pieprasīt no Centra jebkāda veida informāciju, kas saistīta ar Līgumā noteikto uzdevumu izpildi, tai skaitā informāciju un paskaidrojumus, kas nepieciešami kopsavilkuma par Līguma ietvaros deleģētā valsts pārvaldes uzdevuma izpildi (īstenotais uzdevums un tā veicējs; plānotais un faktiski izlietotais valsts budžeta finansējums; neatgūto līdzekļu apmērs no neatbilstoši veiktajiem izdevumiem; neatbilstoši veiktie izdevumi; budžeta iestādes sniegtais apraksts un vērtējums par valsts pārvaldes uzdevuma izpildes rezultātiem un rezultatīvajiem rādītājiem, izlietoto piešķirto valsts budžeta līdzekļu atbilstība Līgumā paredzētajiem mērķiem saskaņā ar budžeta iestādes noteiktajiem izlietotā finansējuma pārbaudes kritērijiem; citi būtiski apstākļi pēc budžeta iestādes ieskatiem). Centram ir pienākums 10 (desmit) darbdienu laikā pēc šāda rakstiska pieprasījuma saņemšanas dienas iesniegt pieprasīto informāciju Ministrijā.

26. Līgumā Centram noteikto uzdevumu izpildes kvalitāti, tai skaitā pēc Līguma 5.1. un 5.2. apakšpunktā minētā pārskata un atskaites saņemšanas, Ministrija novērtē saskaņā ar šādiem kritērijiem:

26.1. uzdevumu izpildes efektivitāte;

26.2. Centra rīcības atbilstība ārējo normatīvo aktu prasībām;

26.3. Centra rīcības atbilstība Līguma noteikumiem;

26.4. Centra izdoto lēmumu (administratīvo aktu) un faktiskās rīcības apstrīdēšanas rezultāti;

26.5. ar uzdevumu izpildi saistīto personu, tai skaitā privātpersonu, atsauksmes.

**IV. Noslēguma jautājumi**

27. Līgums stājas spēkā tā abpusējas parakstīšanas dienā un ir spēkā līdz 2027. gada 31.decembrim.

28. Līgumu var izbeigt Valsts pārvaldes iekārtas likumā noteiktajos gadījumos un kārtībā.

29. Līguma 1., 2., 3., 4., 5., 6. un 7. pielikums ir Līguma būtiska un neatņemama sastāvdaļa.

30. Līgumslēdzējas Puses, savstarpēji vienojoties, var izdarīt grozījumus Līgumā un tā pielikumos, tos noformējot protokola veidā. Protokols stājas spēkā tā abpusējas parakstīšanas dienā un ir Līguma neatņemama sastāvdaļa.

31. Ja Līgumslēdzējām Pusēm rodas domstarpības par Līguma nosacījumu izpildi, tās risina pārrunu ceļā, bet, ja pārrunu ceļā vienošanos nav iespējams panākt, domstarpības risina Latvijas Republikas normatīvajos aktos noteiktajā kārtībā.

32. Līgums ir sastādīts uz 9 (deviņām) lapām ar 1. pielikumu uz 11 (vienpadsmit) lapām, 2. pielikumu uz 1 (vienas) lapas, 3. pielikumu uz 1 (vienas) lapas, 4. pielikumu uz 1 (vienas) lapas, 5. pielikumu uz 2 (divām) lapām, 6. pielikumu uz 2 (divām) lapām un 7. pielikumu uz 1 (vienas) lapas, latviešu valodā, vienā eksemplārā, parakstīts ar drošu elektronisko parakstu un satur laika zīmogu. Līgumslēdzējām Pusēm ir pieejams abpusēji parakstīts Līgums elektroniskā versijā. Līguma abpusējas parakstīšanas datums ir pēdējā parakstītāja (Līgumslēdzējas Puses) pievienotā laika zīmoga datums un laiks.

**V. Līgumslēdzēju Pušu paraksti un rekvizīti**

|  |  |  |
| --- | --- | --- |
| **Ministrija** | **Centrs** | |
| Izglītības un zinātnes  ministrija  Reģ. Nr. 90000022399  Vaļņu iela 2, Rīga, LV-1050  Valsts Kase  Kods: TRELLV22  Konta Nr. LV53TREL2150170096000  (valsts budžeta apakšprogramma 97.01.00)  LV20TREL2150170174000  (valsts budžeta apakšprogramma 03.13.00)  LV92TREL215017019800B  LV43TREL215017019900B  (valsts budžeta apakšprogramma 70.11.00)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Izglītības kvalitātes valsts dienesta vadītāja,  Ministrijas valsts sekretāra  pienākumu izpildītāja  Inita Juhņēviča | | Nodibinājums  “Akadēmiskās informācijas centrs”  Reģ. Nr. 40003239385  Vaļņu iela 2, Rīga, LV-1050  Valsts Kase  Kods: TRELLV22  Konta Nr. LV23TREL9152080000000  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Valdes priekšsēdētāja  Baiba Ramiņa | |